b"\n_START_ARTICLE_\nEkvilibriumas\n_START_SECTION_\nSiu\xc5\xbeetas\n_START_PARAGRAPH_\nPo beveik vis\xc4\x85 pasaul\xc4\xaf nuniokojusio XXI a. Tre\xc4\x8diojo pasaulinio karo susikuria totalitarinis Librijos miestas-valstyb\xc4\x97, kurios vald\xc5\xbeia, siekdama pa\xc5\xa1alinti karo gr\xc4\x97sm\xc4\x99, slopina \xc5\xbemoni\xc5\xb3 jausmus, kadangi \xc5\xbemonija nei\xc5\xa1gyvent\xc5\xb3 dar vieno karo. Visa med\xc5\xbeiaga, galinti sukelti a\xc5\xa1tresnes emocijas (menas, literat\xc5\xabra, muzika), yra naikinama, o j\xc4\x85 slepiantys \xc5\xbemon\xc4\x97s baud\xc5\xbeiami. Visi miesto gyventojai privalo kasdien naudoti narkotik\xc4\x85 prozium\xc4\x85, slopinant\xc4\xaf jausmus. J\xc4\xaf tiekia centras, vadinamas Equilibrium (\xe2\x80\x9ePusiausvyra\xe2\x80\x9c). Miest\xc4\x85 valdo Tetragramatono taryba, o jo valdovas\xc2\xa0\xe2\x80\x93 paslaptingas ir nepasiekiamas \xe2\x80\x9eT\xc4\x97vas\xe2\x80\x9c, kurio id\xc4\x97jos gyventojams skleid\xc5\xbeiamas per ekranus mieste, jis garbinamas kaip kulto objektas. Tarybai pavaldi armija, kuri pri\xc5\xbei\xc5\xabri, kad visuomen\xc4\x97 b\xc5\xabt\xc5\xb3 bejausm\xc4\x97 ir vienoda bei kovoja su pasiprie\xc5\xa1inimo jud\xc4\x97jimais, ie\xc5\xa1ko slepiam\xc5\xb3 emocijas kelian\xc4\x8di\xc5\xb3 daikt\xc5\xb3. Gramatono klerkai yra \xc4\xafvald\xc4\x99 mirtin\xc4\x85 kovin\xc4\x99 technik\xc4\x85 Gun Kata, pasak kurios, visi prie\xc5\xa1inink\xc5\xb3 judesiai yra nusp\xc4\x97jami. Pasiprie\xc5\xa1inimo jud\xc4\x97jimas, vadinamas The Underground, siekia sunaikinti proziumo fabrikus ir taip priversti \xc5\xbemones sukilti prie\xc5\xa1 vald\xc5\xbei\xc4\x85._NEWLINE_Filmo pagrindinis veik\xc4\x97jas\xc2\xa0\xe2\x80\x93 Gramatono pirmosios klas\xc4\x97s klerikas John Preston. Jis turi du vaikus, o jo \xc5\xbemona nu\xc5\xbeudyta u\xc5\xbe jausm\xc5\xb3 rodym\xc4\x85. Prestonas bejausmi\xc5\xa1kai kovoja su sukil\xc4\x97liais ir naikina jausmin\xc4\x99 med\xc5\xbeiag\xc4\x85. Jis atranda, kad jo kolega Errol Partridge paslap\xc4\x8dia skaito William Butler Yeats poemas. Kadangi Erolas ruo\xc5\xa1iasi prie\xc5\xa1intis, Prestonas j\xc4\xaf nu\xc5\xbeudo vietoje._NEWLINE_Ta\xc4\x8diau vien\xc4\x85 ryt\xc4\x85 Prestonas nety\xc4\x8dia sudau\xc5\xbeo savo rytin\xc4\x99 proziumo doz\xc4\x99 ir pradeda jausti. Vieno i\xc5\xa1 reid\xc5\xb3 metu armija sulaiko Mary O\xe2\x80\x99Brien, kuri sl\xc4\x97p\xc4\x97 meno kolekcij\xc4\x85 bei laik\xc4\x97 \xc5\xa1unis. Prestonas netik\xc4\x97tai nurodo nenaikinti \xc5\xa1un\xc5\xb3, prisidengdamas tuo, kad juos reikia i\xc5\xa1tirti. V\xc4\x97liau jis patenka \xc4\xaf kambar\xc4\xaf, kur laikomi meno dirbiniai ir patiria gilius i\xc5\xa1gyvenimus d\xc4\x97l Bethoveno muzikos. Greitai Prestonas \xc4\xafsitraukia \xc4\xaf nelegali\xc4\x85 veikl\xc4\x85, i\xc5\xa1vaduodamas \xc5\xa1uniuk\xc4\x85 i\xc5\xa1 saugyklos. Jis nebevartoja proziumo ir elgiasi vis \xc4\xaftartiniau. T\xc4\x85 pastebi jo naujasis kolega Brandt. Klerikas i\xc5\xa1kvie\xc4\x8diamas pasiai\xc5\xa1kinti vicekancleriui DuPont ir pasiai\xc5\xa1kina, kad bando infiltruotis \xc4\xaf rezistent\xc5\xb3 jud\xc4\x97jim\xc4\x85 ir j\xc4\xaf sunaikinti. Jis netrukus i\xc5\xa1 ties\xc5\xb3 patenka pas rezistentus, bet kartu su \xc5\xa1iais rengia plan\xc4\x85 kaip sunaikinti vald\xc5\xbei\xc4\x85. Ta\xc4\x8diau po Mary O\xe2\x80\x99Brien egzekucijos Prestonas nebesuvaldo emocij\xc5\xb3 ir yra suimamas. Visgi klerikui pavyksta i\xc5\xa1sisukti, \xc4\xafduodant savo koleg\xc4\x85._NEWLINE_Prestonas pagal i\xc5\xa1ankstin\xc4\xaf susitarim\xc4\x85 su rezistentais \xc4\xafduoda juos vald\xc5\xbeiai, idant gaut\xc5\xb3 audiencij\xc4\x85 pas T\xc4\x97v\xc4\x85 ir j\xc4\xaf nu\xc5\xbeudyt\xc5\xb3. Jis per ekran\xc4\x85 kalba su T\xc4\x97vu, kuomet jam atliekamas jausm\xc5\xb3 testas. Paai\xc5\xa1k\xc4\x97jus, kad Prestonas jau\xc4\x8dia, veidas ekrane prisipa\xc5\xbe\xc4\xafsta, kad T\xc4\x97vas seniai mir\xc4\x99s ir kad dabartinis valdovas, su kuriuo jis ir kalba, yra tas pats vicekancleris DuPont. Prestonas, naudodamasis Gun Kata kovos menu, i\xc5\xa1\xc5\xa1audo vis\xc4\x85 apsaug\xc4\x85 ir pasiekia DuPont'\xc4\x85. \xc4\x8cia rytieti\xc5\xa1ku kardu nukauna likusi\xc4\x85 apsaug\xc4\x85 ir Brandt\xc4\x85. Tada pistolet\xc5\xb3 dvikovoje susiremia su DuPontu ir \xc5\xa1\xc4\xaf nu\xc5\xbeudo, nepaisant pra\xc5\xa1ymo pasigail\xc4\x97ti. Klerikas sunaikina propagandos ekranus, o rezistentai sukyla prie\xc5\xa1 armij\xc4\x85.\n_START_SECTION_\n\xc4\xaevertinimai\n_START_PARAGRAPH_\nNors kritikai film\xc4\x85 \xc4\xafvertino daugiausia neigiamai, pa\xc5\xbeym\xc4\x97dami, kad tai vidutinio lygio kovinis filmas, kurio vienintelis privalumas\xc2\xa0\xe2\x80\x93 ai\xc5\xa1kios id\xc4\x97jos tur\xc4\x97jimas. Nepaisant to, \xc5\xbei\xc5\xabrovai film\xc4\x85 vertina teigiamai, da\xc5\xbenai jis laikomas kultiniu._NEWLINE_Viena i\xc5\xa1 filmo citat\xc5\xb3 remiasi grup\xc4\x97s Combichrist daina \xe2\x80\x9eWithout Emotion\xe2\x80\x9c."